Las nursas estras

Da Herbert Lutz, translaziun Reto Capeder

Igl era ina giada ina muntanera da nursas. Tuttas avevan egls blaus, ina pel alva e launa melna tschurriclada. In bel di ha il possessur tschiffà duas nursas or da la muntanera e las ha prendì cun el. 
Cura ch'el è turnà, ha el purtà enavos duas autras nursas. Quellas duas avevan però egls brins, ina pel naira ed ina launa stgira e lunga. 
La muntanera na fidava betg dal nas a la bucca da quellas duas nursas novas: "Quellas vesan or uschè curius", manegia ina nursa. 
"Ti has raschun", respunda in'autra. "Tge launa lunga che quellas han. Probablamain vegnan ellas a perder adina chavels e cun pascular vegnin nus ad avair quels en nossas buccas. Bee...!"
"Ed uschè nairas!", di ina terza nursa. "Per franc èn ellas uschia, per che nus na las vesian betg da notg, e per ch'ellas possian engular pli levamain noss pavel!"
"Precis uschia èsi. Ina nursa normala na vesa betg or uschia!", beschla l'entira muntanera, ed ellas han entschet a stumplar ed a dar pugnadas a las duas nursas estras. 
La muntanera cun la pel alva na saveva betg, che gist il medem mument, in pèr kilometers pli lontan, steva ina muntanera cun pel naira davant duas nursas cun pel alva. 
Ellas schevan e faschevan pli u main il medem.